Watter skrumskakel gaan Rassie Erasmus kies?Faf de Klerk – gaan hy weer kans kry as hy teen Wallis beskikbaar is? (Foto: GB Jordaan) ŉ Week gelede was daar nog groot kommer in die Springbokkamp oor die onbeskikbaarheid van die skrumskakel Faf de Klerk. Nou wag daar kopkrap op die Springbokafrigter, Rassie Erasmus, oor wie om te kies vir Saterdag se laaste toetswedstryd op die jaareind-toer teen Wallis in Cardiff. Toe De Klerk nie beskikbaar was vir die eerste kragmeting teen Engeland op Twickenham nie omdat dit buite Wêreldrugby se amptelike toetsgleuf geval het, is Ivan van Zyl ingespan. Van Zyl, wie se spel op dié van Fourie du Preez s’n geskoei is, het De Klerk se skoene baie goed volgestaan. Sy aangeë was suiwer en sy taktiese skopwerk redelik in die kol. Sy punt uit 10? 6,5. De Klerk, wat sedert die eerste toets vanjaar in Junie teen Engeland in nege opeenvolgende kragmetings die voorkeur-skrumskakel was, het in die tweede toetswedstryd op toer teen Frankryk in Parys gespeel. Maar hy het nie oortuig nie, omdat die Springbokke se wedstrydplan en die nat veld hom nie gepas het nie. De Klerk het die hoë skoppe oordoen en hy het een van sy swakste vertonings vanjaar gelewer. Sy punt uit tien was 4,5. Onthou gerus dat die Springbokke in ses van die toetse waarin De Klerk vanjaar gespeel het, aan die wenkant was. Dit sluit twee oorwinnings oor Engeland en seges teen die All Blacks, Argentinië, Australië en Frankryk in. Hy is ŉ vegter, spoor sy spanmaats aan en gee nooit moed op nie. Embrose Papier is Saterdag teen Skotland ingespan omdat De Klerk vanweë sy Engelse klubverpligtinge by die Sale Sharks wéér nie beskikbaar was nie. Papier het die toets met vlieënde vaandels geslaag. Hy het een of twee keer vlymskerp gebreek en sy diens aan Handré Pollard was suiwer en vinnig, hoewel sy taktiese skopwerk hom ŉ keer of wat ook in die steek gelaat het. Sy punt? 7,5 uit 10. Maar onthou darem ook dat die Skotte nie daarop ingestel was om hom onder druk te plaas nie; nie sy direkte teenstander, Greig Laidlaw of die Skotse voorspelers nie. Teen die meer fisieke Walliesers gaan die druk baie groter wees. Dis jammer dat die vierde skrumskakel op toer, Louis Schreuder, nooit speelkans gegun is nie. Die Bokke se spelpatroon, wat al hoe meer daarop ingestel is om in die teenstander se gebied te speel, sou sy vaardighede dalk die beste gepas het. Nou is die vraag wie om te kies. De Klerk (as hy deur die Sale Sharks vrygestel word), Van Zyl of Papier?